## Barrachina denuncia que “el Govern d’Espanya incrementa arbitràriament el cabal mínim del Tajo per a enviar més aigua a Portugal mentres seca la província d’Alacant”

*** El conseller d’Agricultura, Aigua, Ramaderia i Pesca ha assegurat que “l’augment del cabal mínim del Tajo és una decisió merament política sense fonament tècnic, perquè la garantia d’eixos cabals es complix i, de fet, se superen àmpliament”**

El conseller d’Agricultura, Aigua, Ramaderia i Pesca, Miguel Barrachina, ha denunciat hui que “el Govern d’Espanya perjudica de nou l’agricultura de la província d’Alacant perquè permet de manera arbitrària augmentar el cabal ecològic del Tajo, que només beneficia Portugal amb més aigua mentres reduïx les aportacions a l’agricultura de la província”.

Barrachina ha explicat que “les decisions de l’executiu central respecte del transvasament acabaran amb l’agricultura; incrementen el risc d’incendis forestals i augmenten les possibilitats d’inundacions. Este Govern preferix Portugal inundat mentres sequen el rebost d’Europa”.

El conseller ha alertat que l’abandó dels camps i la tala de fins a 10 milions d’arbres “conduïx directament a la desertificació d’una zona i a la desaparició d’una agricultura que retorna en forma de riquesa tota la solidaritat hídrica que rep”.

Barrachina ha posat com a exemple la província d’Alacant, a on aproximadament el 67,2 % de la superfície regada amb aigua del transvasament es dedica al cultiu de cítrics com la taronja, la mandarina o la llima. “A més de generar riquesa i ocupació, estos cultius suposen una enorme contribució mediambiental, amb una absorció estimada d’1,2 milions de tones de CO₂”, ha destacat.

En este sentit, Barrachina ha defés que “les dades demostren que mantindre el transvasament és garantir economia i sostenibilitat”. Segons xifres de 2024, el valor econòmic de la producció agrícola en la zona del transvasament Tajo-Segura en la província d’Alacant arriba als 403 milions d’euros anuals, als quals se sumen 496 milions d’euros de l’activitat de comercialització i 115 milions d’euros de les empreses de transformació vinculades. “Tot este teixit econòmic està en perill per una decisió injustificada”, ha subratllat.

El conseller d’Agricultura, Aigua, Ramaderia i Pesca ha insistit que “l’augment del llindar a 531 hm³ no té justificació tècnica, va en contra de la llei i només podria modificar-se mitjançant una nova norma amb rang de llei”, i ha recordat que “els cabals ecològics es complixen i, de fet, se superen àmpliament”.

Així mateix, ha denunciat la política d’enviaments d’aigua a Portugal, ja que “estem enviant als nostres veïns aigua que no demanen ni volen. Els enviem el doble del que sol·liciten: més de 6.000 hm³ per decisió del Govern d’Espanya, i ara 100 hm³ addicionals, mentres s’intenta secar part de la província d’Alacant”.

Fecha: 30/12/2025